Kuldi í Rússlandi getur orðið mjög mikill . Daginn sem drengurinn lést var sjö gráðu frost . AFP Rannsókn er hafin í Rússlandi vegna barns sem var látið sofa úti í vagni og lést úr ofkælingu . Talið er að mögulega hafi saknæmt athæfi átt sér stað . Barnið var sjö mánaða drengur og var sjö stiga frost þegar foreldrar hans komu honum fyrir úti á svölunum í vagni . Þar var drengurinn í fimm klukkustundir en atvikið átti sér stað í Khabarovsk-héraði . BBC greinir frá þessu . Foreldrar hans segja að þau hafi sett hann út á svalir svo hann gæti fengið að sofa í fersku lofti . Fáfræði og vanræksla Heilbrigðisyfirvöld á svæðinu hafa í kjölfar atviksins ráðlagt fólki að skilja ung börn ekki eftir eftirlitslaus . „ Þú verður að vita öllum stundum hvar og með hverjum barnið þitt er . Ekki líta í burtu ef barn er í hættu . Á veturna getur barn sem er villt eða slasað mjög fljótt orðið fórnarlamb mikils kulda , “ segir í Instagram-færslu frá ráðuneytinu . Þar kom einnig fram að börn sem byggju í Khabarovsk yrðu í auknum mæli þolendur vegna fáfræði og vanrækslu foreldra sinna . Ástæða andlátsins er , eins og áður segir , ofkæling . Slíkt ástand kemur fram þegar kjarnhiti líkamans lækkar vegna kulda .